ai4bharat/Pralekha huggingface dataset:
माहिती आणि प्रसारण मंत्रालय
आंतरराष्ट्रीय महिला दिनी ‘नारी शक्ती’ चा गौरव करण्यासाठी गोवा पत्र सूचना कार्यालयाकडून वेबिनारचे आयोजन
नवीन भारतातील स्त्रिया आपल्या अंतर्मनातील आवाजाचा वेध घेऊन नवीन उंची गाठू शकतील : डॉ. प्रतिभा, नारी शक्ती पारितोषिक विजेत्या सामाजिक शास्त्रज्ञ
बदल घडवून आणण्यासाठी स्त्रियांनी धोरणप्रक्रियेत महत्वाच्या स्थानी असणे आवश्यक : दिव्या कपूर, उद्योजिका
पणजी, 8 मार्च 2021
गोवा पत्र सूचना कार्यालय आणि प्रादेशिक लोकसंपर्क ब्युरो , महाराष्ट्र व गोवा यांच्या संयुक्त विद्यमाने आजच्या आंतरराष्ट्रीय महिला दिनी ‘नारी शक्ती’ साजरी करण्यासाठी एका वेबिनारचे आयोजन केले होते. नारीशक्ती परितोषिक विजेत्या आणि सामाजिक शास्त्रज्ञ डॉ. प्रतिभा तसेच उद्योजिका दिव्या कपूर यांनी ‘नेतृत्व करणाऱ्या स्त्रिया’ या विषयावर आपले विचार मांडले.
अगदी मूलभूत पातळीवर काम करणाऱ्या डॉ. प्रतिभा यांनी समाजातील स्त्रियांबद्दल आपले अनुभव सांगितले. समाजात अगदी योग्य समतोल संस्कृती असण्याची आवश्यकता आहे असे त्या म्हणाल्या. अडचणी मोडून काढण्यासाठी स्त्रीने स्वतःच्या मर्यादांवर मात करत मुक्त व्हावे, स्वतःच्या अंतर्मनातला आवाज ऐकावा आणि स्वतःवर प्रेम करावे, असे आवाहन त्यांनी स्त्रियांना केले. संघर्ष कमी झाला आहे मात्र तो संपलेला नाही. बदल स्त्रियांकडे झुकता हवा असे त्या म्हणाल्या.
गोवा राज्याच्या संदर्भात बोलताना त्यांनी सांगितले की, गोव्यात अत्यंत सुरक्षित कार्यानुकुल वातावरण आहे. गोवा हे पर्यटन स्थळ आहे, सरकार मदतीला तत्पर आहे, अशावेळी अधिकाधिक नव उद्योजिकांनी नवनवीन कल्पनांसह पुढे यायला हवे, असेही त्यांनी सांगीतले.
जीवनाच्या प्रत्येक क्षेत्रातील विविध व्यवसायांमध्ये स्त्रियांचा सहभाग ठळकपणे उठून दिसतो आहे, तरीही काही संस्थांमध्ये समान लिंग गुणोत्तराचा अभाव दिसतो याकडे लक्ष देणे आवश्यक आहे, असे डॉ. प्रतिभा यांनी नमूद केले. आत्ताच्या भारतीय स्त्रिया भारताला नव्या उंचीवर नेतील, अशी आशा त्यांनी आपल्या भाषणाचा समारोप करताना व्यक्त केली.
स्त्रियांनी धोरणकर्त्या या स्तरावर काम करायला हवे. निर्णयकर्त्या या भूमिकेतील स्त्रिया अधिक समानता आणू शकतील, ज्यामुळे अधिक समतोल साधला जाईल, असे उद्योजिका दिव्या कपूर यांनी आपले विचार मांडताना सांगितले. तरुण महिला उद्योजकांनी आपले।ध्येय आणि प्राधान्य यांचा वेध घ्यावा, असा सल्ला त्यांनी दिला. नवउद्योजक म्हणून नवनवीन आव्हाने स्वीकारणाऱ्या तरुण पिढीचे त्यांनी कौतुक केले.
जगातील जास्तीत जास्त कार्यबलाच्या मागे स्त्रियांचे महत्वाचे बळ लागत असते. काही जणी अडचणींवर मात करण्यात यशस्वी होतातही पण अधिक समानता येण्याची गरज आहे, असे त्यांनी नमूद केले.
उपसंचालक डी.व्ही विनोदकुमार यांनी आमंत्रितांचे स्वागत केले आणि वेबीनारमागील संकल्पना विशद केली, तसेच कोविड महामारीदरम्यान स्त्रियांच्या खांद्यावरील ओझे कसे वाढले यावर विचार मांडले. ऑल इंडिया रेडिओच्या ऑरिना वाझ यांनी कार्यक्रमाचे सूत्रसंचालन केले.
S.Tupe/V.Sahjrao/P.Malandkar
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 140
पंतप्रधान कार्यालय
पंतप्रधान नरेंद्र मोदी 11 सप्टेंबरला सरदारधाम भवनचे लोकार्पण व कन्या छत्रालय- फेज II चे भूमीपूजन करतील
पंतप्रधान नरेंद्र मोदी 11 सप्टेंबर 2021 रोजी सकाळी अकरा वाजता दूरदृश्य प्रणालीच्या माध्यमातून सरदारधाम भवनचे लोकार्पण व कन्या छत्रालयाच्या फेज II चे भूमीपूजन करतील.
समाजात दुर्बल वर्गाच्या प्रगतीसाठी तसेच शैक्षणिक आणि सामाजिक परिवर्तनासाठी तसेच युवकांना रोजगाराच्या संधी उपलब्ध करून देण्याच्या बाबतीत सरदारधाम सातत्याने काम करत आले आहे. अहमदाबाद येथील सरदारधाम भवनमध्ये विद्यार्थ्यांसाठी अत्याधुनिक सुविधाही उपलब्ध आहेत. कन्याछात्रालय मुलींसाठी हॉस्टेलची सुविधा उपलब्ध करून देत आहे आहे. ही सुविधा कोणत्याही आर्थिक मापदंडाविना उपलब्ध आहे.
गुजरातचे मुख्यमंत्री आणि उपमुख्यमंत्री या प्रसंगी हजर असतील.
पंतप्रधान कार्यालय
पंतप्रधान येत्या 1 एप्रिल 2022 रोजी 'परीक्षा पे चर्चा' या कार्यक्रमाद्वारे विद्यार्थी, त्यांचे पालक आणि शिक्षक यांच्याशी संवाद साधणार आहेत.
पंतप्रधान नरेंद्र मोदी,येत्या दिनांक 1 एप्रिल 2022 रोजी तालकटोरा स्टेडियम, दिल्ली येथे आयोजित करण्यात येत असलेल्या 'परीक्षा पे चर्चा' या कार्यक्रमातून विद्यार्थी, त्यांचे पालक आणि शिक्षक यांच्याशी संवाद साधणार आहेत. तणावमुक्त परीक्षा याबद्दल ते बोलणार आहेत.
आपल्या ट्विटरसंदेशामध्ये पंतप्रधानांनी म्हणाले;
"चला पुन्हा एकदा तणावमुक्त परीक्षांबद्दल बोलूया! गतीमान #ExamWarriors, त्यांच्या पालकांना आणि शिक्षकांना 1 एप्रिल रोजी या वर्षीच्या परीक्षा पे चर्चामध्ये सामील होण्याचे आवाहन करत आहोत."
कंपनी व्यवहार मंत्रालय
आयसीएआय, भारत आणि सीपीए, पपुआ न्यू गिनी यामधील सामंजस्य कराराला केंद्रीय मंत्रीमंडळाची मंजुरी
नवी दिल्ली, 21 ऑक्टोबर 2020
पंतप्रधान नरेन्द्र मोदी यांच्या अध्यक्षतेखालील केंद्रीय मंत्रीमंडळाने भारतीय सनदी लेखापाल संस्था  आणि सर्टीफाईड प्रॅक्टिसिंग अकाउटंटस, पपुआ न्यू गिनी  या दोन संस्थांमधील सामंजस्य कराराला मंजूरी दिली. या करारानुसार या दोन्ही संस्था आपली क्षमता वाढवण्यासाठी आणि पपुआ न्यू गिनीमधील लेखा , आर्थिक आणि लेखापरिक्षण यातील मुलभूत ज्ञान वृद्धींगत करण्यासाठी परस्परांना सहकार्य करतील.
अंमलबजावणी आणि उद्दिष्टे:-
- भारतीय सनदी लेखापाल संस्था  आणि सर्टीफाईड प्रॅक्टिसिंग अकाउटंट्स पपुआ न्यू गिनी या संस्था पुढील बाबींमध्ये सहकार्य करतील.
- तंत्रविषयक कार्यक्रम, सेमीनार, परिषदा यांचे पपुआ न्यू गिनीमध्ये आयोजन.
- कॉर्पोरेट व्यवस्थापन, तंत्रविषयक संशोधन आणि सल्ला, गुणवत्ता हमी, न्यायवैद्यक लेखापरिक्षण , व्यवसाय वृद्धी, आणि इतर यामध्ये परस्परांना सहकार्य आणि सहयोग.
- हिशेबतपासणी व्यवसायाबाबतची खुली उपलब्ध माहितीची पपुआ न्यू गिनी व भारत यांच्या दरम्यान तसेच आवश्यकतेनुसार आंतरराष्ट्रीय देवाणघेवाण. सीपीए,पीएनजी मधील परिक्षांसाठी ठराविक मॉड्यूल्स तयार करणे.
- विद्यार्थी आणि शिक्षक देवाणघेवाण कार्यक्रम.
- हिशोबतपासणी, अर्थव्यवहार आणि लेखापरिक्षण यामधील कमी कालावधीचे अभ्यासक्रम पुरवणे.
विशेष परिणाम:-
भारतीय सनदी लेखापाल संस्था ICAI ही स्थानिक व्यावसायिक आणि संबधितांना अर्थव्यवहार नोंदणी यांना मदत करणारी नामांकित संस्था आहे. या संकल्पित सामंजस्य कराराद्वारे पपुआ न्यू गिनी भारतीय सनदी लेखापाल संस्थेची विश्वासार्ह आणि सकारात्मक प्रतिमा तयार होण्यास मदत होईल. ऑस्ट्रेलिया- ओशनिया या भागात आयसीएआयचे अनेक सभासद आहेत, त्याचाच पुढील अध्याय पपुआ न्यू गिनी मध्ये लिहिला जाईल. CPA, PNG मधील प्रस्तावित सामंजस्य करार या दोन्ही संस्थांच्या या भागांमधील सभासदांना लाभाचा ठरेल आणि त्यांच्या प्रगतीसाठी सहाय्यक ठरेल.
पार्श्वभूमी:-
भारतीय सनदी लेखापाल संस्था आयसीएआयही लेखापालांच्या कार्यांस नियमितता देण्याच्या उद्देशाने सनदी लेखापाल कायदा 1949 नुसार अस्तित्वात आलेली संवैधानिक संस्था आहे. सर्टीफाईड प्रॅक्टिसिंग अकाउटंट्स पपुआ न्यू गिनी ही पपुआ न्यु गिनी मध्ये हिशेबतपासणी आणि लेखापरिक्षण यातील मानके निर्माणासाठी लेखापाल कायदा 1996 नुसार अकाउटींग व्यवसायाचे आकर्षण वाढावे यासाठी अस्तित्वात आलेली संस्था आहे.
B.Gokhale/V.Sahjrao/P.Malandkar
सोशल मिडियावर आम्हाला फॉलो करा@PIBMumbai /PIBMumbai /pibmumbai pibmumbai[at]gmail[dot]com
(
आरोग्य आणि कुटुंब कल्याण मंत्रालय
कोविड - 19 संदर्भात अद्ययावत माहिती
देशव्यापी लसीकरण मोहिमेअंतर्गत आतापर्यंत लसीच्या 194.43 कोटी मात्रा देण्यात आल्या
भारतात सध्या 28,857 कोरोना रुग्ण उपचाराधीन
उपचाराधीन रुग्णांचे प्रमाण 0.07%
सध्याचा रुग्ण बरे होण्याचा दर 98.72%
गेल्या 24 तासात 3,345 रुग्ण कोरोनातून बरे झाले . देशात आतापर्यंत एकूण 4,26,36,710 रुग्ण कोरोनामुक्त
गेल्या 24 तासात देशात 5,233 नव्या रुग्णांची नोंद
दैनंदिन पॉझीटीव्हिटी दर 
साप्ताहिक पॉझीटीव्हिटी दर 
आतापर्यंत 85.35 कोटी चाचण्या करण्यात आल्या. गेल्या 24 तासात 3,13,361 चाचण्या करण्यात आल्या.
पंतप्रधान कार्यालय
पंतप्रधान नरेंद्र मोदी यांच्या डेन्मार्कच्या पंतप्रधानांसोबत झालेल्या बैठकीसंदर्भातील प्रसिद्धीपत्रक
नवी दिल्ली, 3 मे 2022
पंतप्रधान नरेंद्र मोदी यांनी आज डेन्मार्कच्या पंतप्रधान मेटे फ्रेडरिकसेन यांच्यासोबत द्विपक्षीय बैठक घेतली.
दोन्ही नेत्यांनी परस्परांशी थेट चर्चा केल्यानंतर प्रतिनिधी मंडळ स्तरावरील चर्चा झाली.
दोन्ही पंतप्रधानांनी भारत-डेन्मार्क हरित धोरणात्मक भागीदारीच्या प्रगतीचा आढावा घेतला. यावेळी झालेल्या चर्चांमध्ये नूतनीकरणीय उर्जा विषयक सहकार्य, विशेषतः सागरकिनाऱ्यावरील पवनउर्जा आणि हरित हायड्रोजन, तसेच कौशल्यविकास, आरोग्य, नौवहन, पाणी प्रश्न आणि आर्क्टिक यांसह अनेक विषयांचा समावेश होता.
भारताच्या महत्त्वाच्या कार्यक्रमांसाठी भारताला सकारात्मक योगदान दिल्याबद्दल पंतप्रधान मोदी यांनी डेन्मार्कमधील कंपन्यांची प्रशंसा केली तर डेन्मार्कच्या पंतप्रधान फ्रेडरिकसेन यांनी भारतीय कंपन्यांच्या डेन्मार्कमधल्या सकारात्मक योगदानाचा ठळक उल्लेख केला.
दोन्ही देशांच्या जनतेदरम्यान विस्तारत असलेल्या संबंधांचे दोन्ही नेत्यांनी कौतुक केले आणि स्थलांतर तसेच प्रवासविषयक भागीदारीबाबतच्या स्वारस्य घोषणापत्राचे स्वागत केले.
दोन्ही नेत्यांनी प्रादेशिक तसेच जागतिक समस्यांबद्दलच्या दृष्टीकोनांचे आदानप्रदान देखील केले.
या बैठकीतील प्रतिनिधी स्तरावरील चर्चेनंतर संयुक्त निवेदन स्वीकारण्यात आले. ते येथे वाचता येईल.
या बैठकीदरम्यान झालेल्या करारांची यादी येथे वाचता येईल.
N.Chitale/S.Chitnis/P.Malandkar
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(
पंतप्रधान कार्यालय
पंतप्रधानांकडून बिहारच्या मुख्यमंत्रीपदाची शपथ घेतल्याबद्दल नितीश कुमार यांचे अभिनंदन
पंतप्रधान नरेंद्र मोदी यांनी बिहारच्या मुख्यमंत्रीपदाची शपथ घेतल्याबद्दल नितीश कुमार यांचे अभिनंदन केले आहे
आपल्या ट्वीट संदेशात पंतप्रधान म्हणाले, “नितीश कुमार जी यांचे बिहारचे मुख्यमंत्री म्हणून शपथ घेतल्याबद्दल अभिनंदन. बिहार सरकारमध्ये मंत्रीपदाची शपथ घेतलेल्या सर्वांचे मी अभिनंदन करतो. बिहारच्या प्रगतीसाठी रा लो आ कुटुंब एकत्रित काम करेल. बिहारच्या कल्याणासाठी केंद्र सरकारकडून सर्व प्रकारच्या सहकार्याचे मी आश्वान देतो."
Congratulations to @NitishKumar Ji on taking oath as Bihar’s CM. I also congratulate all those who took oath as Ministers in the Bihar Government. The NDA family will work together for the progress of Bihar. I assure all possible support from the Centre for the welfare of Bihar.
— Narendra Modi  November 16, 2020
पंतप्रधान कार्यालय
ड्रोन वापरासंबंधीचे नवीन नियम भारतातील या क्षेत्रासाठी एक महत्त्वपूर्ण क्षण आहे: पंतप्रधान
नवी दिल्ली, 26 ऑगस्ट 2021
पंतप्रधान नरेंद्र मोदी यांनी म्हटले आहे की ड्रोन वापरासंबंधीचे नवीन नियम भारतातील या क्षेत्रासाठी एक महत्त्वपूर्ण क्षण आहे. ड्रोन वापरासंबंधीचे नवीन नियम हे स्टार्ट-अप्स आणि या क्षेत्रात काम करणाऱ्या आपल्या युवकांना मोठ्या प्रमाणात मदत करतील असे ते म्हणाले.
याविषयीच्या ट्विट मालिकेत पंतप्रधान म्हणाले;
"ड्रोन वापरासंबंधीचे नवीन नियम भारतातील या क्षेत्रासाठी एक महत्त्वपूर्ण क्षण आहे. हे नियम विश्वास आणि स्वयं-प्रमाणीकरणाच्या पायाभूत तत्वावर आधारित आहेत. मंजुरी, अनुपालन आवश्यकता आणि प्रवेशातील अडथळे यात लक्षणीयरीत्या घट झाली आहे.
ड्रोन वापरासंबंधीचे नवीन नियम स्टार्ट-अप्स आणि या क्षेत्रात काम करणाऱ्या आपल्या युवकांना मोठी मदत करतील. अभिनवता आणि उद्योगांसाठी ते नव्या संधी खुल्या करतील. भारताला ड्रोन हब बनवण्यासाठी नावीन्यपूर्ण संशोधन , तंत्रज्ञान आणि अभियांत्रिकीतील भारताच्या सामर्थ्याचा लाभ मिळवण्यास ते मदत करेल. ”
Jaydevi PS/S.Kane/P.Malandkar
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(
पंतप्रधान कार्यालय
आसाम तेल नैसर्गिक वायू केंद्र म्हणून पुढे आणणार- पंतप्रधान
पंतप्रधानांची गुवाहाटीला भेट
नवी दिल्ली, 9 फेब्रुवारी 2019
अरुणाचल प्रदेश आसाम आणि त्रिपुरा दौऱ्यादरम्यान पंतप्रधान नरेंद्र मोदी यांनी गुवाहाटीला भेट दिली. ईशान्य गॅस ग्रीडचे त्यांनी भूमिपूजन केले. राज्यातल्या अनेक विकास प्रकल्पांचे त्यांनी उद्घाटन केले. ईशान्येकडच्या राज्यांच्या इतिहासात नवा अध्याय आहे या प्रदेशाच्या वेगवान विकासाला आपल्या सरकारचे सर्वोच्च प्राधान्य असल्याचे पंतप्रधानांनी यावेळी बोलतांना सांगितले. आसामची विकासाच्या मार्गावर वाटचाल सुरू असल्याचे ते म्हणाले. अंतरिम अर्थसंकल्प ईशान्येकडच्या राज्यांच्या 21 टक्क्यांपेक्षा जास्त वाढवून सरकारची कटिबद्धता यातून प्रतीत होत असल्याचे पंतप्रधान म्हणाले.
ईशान्येकडच्या राज्यांच्या सर्वांगीण विकासासाठी सरकार कटिबद्ध आहे असे सांगून इथली संस्कृती आणि भाषा रक्षणासाठी कटिबद्ध असल्याचे पंतप्रधान म्हणाले. नागरिकत्व विधेयकाविषयी बोलताना या विधेयकासंदर्भात अफवांवर विश्वास ठेवू नका असे आवाहन त्यांनी केले. 36 वर्षानंतर सुद्धा कराराची अंमलबजावणी झाली नाही केवळ मोदींच्या नेतृत्वाखालील सरकार ही आश्वासने पूर्ण करेल. राजकीय लाभ आणि एकगठ्ठा मतांसाठी आसामच्या जनतेच्या भावनांशी खेळ करू नका असे आवाहन त्यांनी राजकीय पक्षांना केला नागरिकत्व सुधारणांमुळे ईशान्येकडच्या राज्यांना कोणतेही नुकसान पोहोचणार नाही असे आश्वासन त्यांनी दिले आसाम करार लागू करण्याची मागणी पूर्ण करण्याचे आश्वासन पंतप्रधानांनी दिले. चौकीदार, भ्रष्टाचाराविरोधात कारवाई करत आहे. आधीच्या सरकारने भ्रष्टाचाराला वाव दिला मात्र आपले सरकार समाजातून याचे उच्चाटन करत आहे.
ईशान्य गॅस ग्रिडची पायाभरणी पंतप्रधानांनी केली. या ग्रिडमुळे या प्रदेशाला नैसर्गिक वायुचा अखंड पुरवठा आणि औद्योगिक विकासाला चालना मिळणार आहे. तिवसुखिया इथे होलांग मॉड्युलर गॅस प्रक्रिया सयंत्राचे उद्घाटन पंतप्रधानांनी केले. याद्वारे आसाममध्ये उत्पादित होणाऱ्या नैसर्गिक वायू उत्पादनापैकी 15 टक्के वायू यातून पुरवला जाईल. नुमालीगड इथे एनआरएल बायोरिफायनरी आणि बिहार, पश्चिम बंगाल, सिक्कीम आणि आसाम मधून जाणाऱ्या 729 किलोमीटरच्या बरौनी-गुवाहाटी गॅस पाईपलाईनची पायाभरणी पंतप्रधानांनी केली.
देशभरात बांधण्यात येणाऱ्या 12 बायो रिफायनरी पैकी नुमालीगडची बायो रिफायनरी सर्वात मोठी असेल. या सुविधांमुळे तेल आणि नैसर्गिक वायू केंद्र म्हणून पुढे येईल आणि भारताच्या अर्थव्यवस्थेला चालना देईल असे पंतप्रधान म्हणाले. दहा टक्क्यांपर्यंत इथेनॉल मिश्रण योजनेवर सरकारचे काम सुरू आहे.
कामरुप, काचेर, हलाईकंडी आणि करीमगंज जिल्ह्यात सिटी गॅस वितरण नेटवर्कसाठी पंतप्रधानांनी भूमिपूजन केले. 2014 मध्ये केवळ 25 लाख पीएनजी जोडण्या होत्या. केवळ चार वर्षात ही संख्या 46 लाख झाल्याचे ते म्हणाले. याच काळात सीएनजी रिफिलींग स्टेशनच्या संख्येत 950 वरुन 1500 पर्यंत वाढ झाली आहे.
ब्रह्मपुत्रा नदीवरच्या सहा पदरी पुलाचे भूमीपूजनही पंतप्रधानांच्या हस्ते झाले. ब्रह्मपुत्रा नदीवरच्या या पुलामुळे प्रवासाचा वेळ दीड तासावरुन पंधरा मिनिटांपर्यंत येणार आहे.
गोपीनाथ बोरदोलोई आणि भूपेन हजारिका यांना भारतरत्न प्रदान करण्याचा आपल्या सरकारला अभिमान आहे. भूपेन हजारिका यांना त्यांच्या हयातीतच हा सन्मान मिळू शकला असता मात्र आधीच्या सरकारच्या काळात काही लोकांना जन्मतःच भारतरत्न सन्मान राखून ठेवण्यात येत होता. देशासाठी आयुष्य वेचणाऱ्या व्यक्तींना हा सन्मान प्राप्त होण्यासाठी दशकांचा कालावधी लागत असे असं पंतप्रधान म्हणाले.
B.Gokhale/N.Chitale/P.Malandkar
(Visitor Counter : 73
रस्ते वाहतूक आणि महामार्ग मंत्रालय
भारतमाला प्रकल्पाअंतर्गत सिन्नर बाह्यमार्गासह NH-160 च्या सिन्नर-शिर्डी मार्ग चौपदरीकरणाच्या माध्यमातून कार्बन उत्सर्जन आणि वाहतूक कोंडी कमी करण्यासाठी विविध उल्लेखनीय तंत्रांचा समावेश करण्यात आला आहे असे नितीन गडकरी यांचे प्रतिपादन
नवी दिल्ली, 6 जून 2023
भारतमाला प्रकल्पाअंतर्गत महाराष्ट्रात सध्या सिन्नर बाह्यमार्गाच्या बांधकामासह NH-160 च्या सिन्नर-शिर्डी विभागाच्या चौपदरीकरणात व्यग्र असल्याचे केंद्रीय रस्ते वाहतूक आणि महामार्ग मंत्री नितीन गडकरी यांनी म्हटले आहे. त्यांनी आज या अनुंषगाने ट्विट संदेश केले. या परिवर्तनकारी प्रकल्पाचे सामाजिक महत्त्व मोठे आहे. शिर्डीला पायी जाणाऱ्या साई भक्तांसाठी समर्पित मार्ग म्हणून तो काम करेल. याव्यतिरिक्त, आसपासच्या परिसरात जलद विकासाला चालना देणारे आर्थिक उत्प्रेरक म्हणूनही काम करण्यास तो सज्ज असल्याचे ते म्हणाले.
महाराष्ट्रातील शिर्डी आणि नाशिक/त्र्यंबकेश्वर या दोन प्रमुख धार्मिक शहरांदरम्यानचा प्रवासाचा वेळ लक्षणीयरीत्या कमी करणे हा या उपक्रमाचा एक प्राथमिक उद्देश आहे. या शिवाय, शाश्वततेप्रती असलेल्या आमच्या दृढ वचनबद्धतेनुसार, प्रकल्पात कार्बन उत्सर्जन आणि वाहतूक कोंडी कमी करण्यासाठी विविध उल्लेखनीय तंत्रांचा समावेश केला आहे. यासाठी रस्त्यांच्या बांधकामात प्लास्टिक कचऱ्याचा वापर, सिमेंट ट्रिटेड बेस  आणि सिमेंट ट्रिटेड सब बेस  तसेच 'आरएपी' वापरणे या उल्लेखनीय पद्धतींचा समावेश आहे असे गडकरी म्हणाले .
पंतप्रधान नरेंद्र मोदी यांच्या सक्षम नेतृत्वाखाली या प्रदेशाच्या सर्वांगीण विकासाला चालना देत, अधिक कार्यक्षम आणि पर्यावरणपूरक संपर्क व्यवस्थेचे जाळे उभारण्याप्रती आमची बांधिलकी आहे असे गडकरी म्हणाले.
Jaydevi PS/V.Ghode/P.Malandkar
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 106
शिक्षण मंत्रालय
पंतप्रधान नरेंद्र मोदी 1 ऑगस्ट 2020 रोजी व्हिडिओ-कॉन्फरन्सद्वारे जगातील सर्वात मोठ्या ऑनलाइन हॅकेथॉनच्या ग्रँड फिनालेला संबोधित करणार
नवी दिल्ली, 27 जुलै 2020
पंतप्रधान नरेंद्र मोदी, 1 ऑगस्ट 2020 रोजी आयोजित जगातील सर्वात मोठ्या ऑनलाइन हॅकेथॉनच्या ग्रँड फिनालेला संध्याकाळी 7 वाजता व्हिडिओ कॉन्फरन्सद्वारे संबोधित करणार आहेत. याची घोषणा करताना केंद्रीय मनुष्यबळ विकास मंत्री रमेश पोखरियाल ‘निशंक’ यांनी आज सांगितले की, स्मार्ट इंडिया हॅकेथॉन 2020  चा ग्रँड फिनाले 1 ते 3 ऑगस्ट, 2020 दरम्यान आयोजित केला जाईल. हे हॅकेथॉन मनुष्यबळ विकास मंत्रालय, भारत सरकार, अखिल भारतीय तंत्रशिक्षण परिषद , पर्सिस्टंट सिस्टीम्स आणि i4c यांनी आयोजित केले आहे.
केंद्रीय मनुष्यबळ विकास मंत्री रमेश पोखरियाल ‘निशंक’ यांनी आज स्मार्ट इंडिया हॅकेथॉन विषयी आयोजित उच्चस्तरीय बैठकीचे अध्यक्षस्थान भूषविले आणि यापूर्वी आयोजित केलेल्या हॅकेथॉनच्या कामगिरीविषयी चर्चा केली. या बैठकीला उच्च शिक्षण सचिव अमित खरे, एआयसीटीई चे अध्यक्ष अनिल सहस्रबुद्धे, अतिरिक्त सचिव, एमएचआरडी राकेश रंजन आणि मुख्य नवोपक्रम अधिकारी, एमएचआरडी अभय जेरे उपस्थित होते.
स्मार्ट इंडिया हॅकेथॉन हा आपल्या देशासमोरची आव्हाने सोडविण्यासाठी नवीन डिजिटल तंत्रज्ञान नवकल्पना ओळखण्यासाठी एक खास उपक्रम आहे असे केंद्रीय मंत्री म्हणाले. ही एक निरंतर सुरु राहणारी डिजिटल उत्पादन विकास स्पर्धा आहे, जिथे तंत्रज्ञानाच्या विद्यार्थ्यांना नाविन्यपूर्ण उपाययोजना शोधण्यासाठी नवनवीन आव्हाने दिली जातात. यामुळे विद्यार्थ्यांना सरकारी विभाग आणि खाजगी क्षेत्रातील संस्थांसमोर असलेल्या आव्हानांवर काम करण्याची संधी मिळते, ज्यासाठी ते चौकटी बाहेरील आणि जागतिक दर्जाचे निराकरण देऊ शकतात.
एसआयएच 2020 साठी जानेवारीत महाविद्यालयीन स्तरावरील हॅकेथॉनच्या माध्यमातून विद्यार्थ्यांच्या कल्पनांची प्रथम स्तरावरील तपासणी केली गेली आणि महाविद्यालयीन स्तरावरील विजयी संघांना एसआयएचच्या राष्ट्रीय टप्प्यासाठी पात्र ठरविण्यात आले. राष्ट्रीय स्तरावरील तज्ज्ञ आणि मूल्यांकनकर्त्यांनी या कल्पनांचे परीक्षण केले. आता केवळ निवडक संघच ग्रँड फिनालेमध्ये सहभागी होऊ शकतील.
स्मार्ट इंडिया हॅकेथॉनच्या आत्तापर्यंतचे परिणाम म्हणजे, जवळपास 331 प्रोटोटाइप विकसित केले आहेत, 71 स्टार्टअप्स तयार होत आहेत, 19 स्टार्टअपची यशस्वीरित्या नोंदणी झाली आहे. त्याव्यतिरिक्त, वेगवेगळ्या विभागांमध्ये 39 उपाययोजना लागू केल्या असून 64 प्रस्तावित उपाययोजनांच्या प्रगतीसाठी अर्थ सहाय्य देण्यात आले आहे.
अधिक माहितीसाठी कृपया येथे भेट द्या : https://www.sih.gov.in/M.Chopade/S.Mhatre/D.Rane
सोशल मिडियावर आम्हाला फॉलो करा@PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 181
नागरी उड्डाण मंत्रालय
केंद्रीय मंत्री ज्योतिरादित्य सिंधिया यांच्या हस्ते खजुराहो इथे हेली शिखर परिषद 2023 आणि उडान 5.2 चे उद्घाटन
हेली शिखर परिषद 2023 ची संकल्पना “शेवटच्या घटकापर्यंत पोहोचणे: हेलिकॉप्टर्स आणि छोट्या विमानांच्या माध्यमातून प्रादेशिक संपर्कव्यवस्था प्रस्थापित करणे”
नवी दिल्ली, 25 जुलै 2023
नागरी विमान वाहतूक आणि पोलाद मंत्री ज्योतिरादित्य सिंधिया यांनी आज मध्य प्रदेशात खजुराहो इथे हेली शिखर परिषद 2023 चे उद्घाटन केले. सिंधिया यांनी कार्यक्रमादरम्यान आरसीएस उडान 5.2 आणि हेली सेवा ॲप चे ही उद्घाटन केले.
केंद्रीय नागरी विमान वाहतूक मंत्रालय आणि मध्य प्रदेश सरकार यांनी पवनहंस लिमिटेड, आणि फिक्कीच्या सहकार्याने, संयुक्तपणे, पाचव्या ‘हेलिकॉप्टर अँड स्मॉल एअरक्राफ्ट’ शिखर परिषद  आयोजित केली आहे. या शिखर परिषदेची संकल्पना “शेवटच्या घटकापर्यंत पोहोचणे : हेलिकॉप्टर्स आणि छोट्या विमानाच्या माध्यमातून दळणवळण यंत्रणा वाढवणे” अशी आहे. कार्यक्रमात, उद्घाटन सत्रानंतर एक तांत्रिक सत्र होणार आहे. शिखर परिषदेची ठळक उद्दिष्टे पुढीलप्रमाणे : -
भारतीय हेलिकॉप्टर आणि छोट्या विमान उद्योगाची यशोगाथा यावर चर्चा करण्यासाठी सर्व उद्योजकांना आणि धोरणकर्त्यांना एक सामाईक व्यासपीठ उपलब्ध करुन देणे.
उडान योजनेची व्याप्ती वाढवणे आणि दुर्गम तसेच डोंगराळ भागात ही योजना पोहोचवून, देशातील ग्रामीण -नागरी संपर्क व्यवस्थेचा विस्तार करणे.
सध्या असलेले आणि भविष्यात पर्यटन स्थळ म्हणून विकसित होण्याची क्षमता असलेल्या स्थळी, हेलिकॉप्टर आणि छोट्या विमानांची वाहतूक आणि संपर्कव्यवस्थेला बळ देणे.
उडान 5.2 ही योजना देशाच्या दुर्गम आणि प्रादेशिक भागांशी संपर्कव्यवस्था वाढवण्यासाठी तसेच 1A  आणि श्रेणी 1 सारख्या छोट्या विमानांद्वारे शेवटच्या टोकापर्यंत दळणवळण व्यवस्था उभारण्याच्या उद्देशाने सुरू करण्यात आली आहे. ज्योतिरादित्य सिंधिया यावेळी म्हणाले, “गेल्या नऊ वर्षांत, देशातील नागरी विमान वाहतूक क्षेत्राचे लोकशाहीकरण झाले आहे. विमानतळांच्या संख्येबरोबरच विमानांची संख्या आणि संबंधित बाजारपेठेचाही मोठा विस्तार झाला आहे. तसेच या विस्तारात मेट्रो शहरांमधील मोठी विमानतळे आणि मोठ्या एअरलाइन्स जेवढ्या महत्वाच्या आहेत, तेवढेच महत्व लहान शहरांमधील विमानतळ, लहान एअरलाइन्स आणि हेलिकॉप्टर्स यांनाही आहे.”
यावेळी, सिंधिया यांनी हेली-सेवा मोबाईल ॲपही लाँच केले. HeliSewa पोर्टल हा, हेलिकॉप्टर ऑपरेटर आणि जिल्हाधिकारी यांच्यात एक व्यवस्था प्रस्थापित करण्यासाठी एक समान व्यासपीठ तयार करण्यासाठी डिजिटल इंडिया अंतर्गत नागरी विमान वाहतूक मंत्रालयाचा एक उपक्रम आहे.
भारतात, हेलिकॉप्टर आणि छोट्या विमानांच्या क्षेत्रात प्रगती करण्यासाठी पवन हंस आणि जेटसर्व्ह यांच्यातील सामंजस्य करारावर यावेळी स्वाक्षरी करण्यात आली.
S.Patil/R.Aghor/P.Malandkar
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 58
पंतप्रधान कार्यालय
चंद्रपूरचे खासदार बाळूभाऊ नारायणराव धानोरकर यांच्या निधनाबद्दल पंतप्रधानांनी व्यक्त केले दु:ख
पंतप्रधान नरेंद्र मोदी यांनी चंद्रपूरचे खासदार बाळूभाऊ नारायणराव धानोरकर यांच्या निधनाबद्दल तीव्र दु:ख व्यक्त केले आहे.
"चंद्रपूरचे खासदार माननीय बाळूभाऊ नारायणराव धानोरकर यांच्या निधनाने अतिशय दु:ख झाले आहे. jजन सेवा आणि गरिबांच्या सक्षमीकरणासाठी त्यांनी दिलेल्या योगदानाकरिता त्यांचे नेहमी स्मरण केले जाईल. त्यांच्या कुटुंबियांच्या आणि समर्थकांच्याप्रती मी संवेदना व्यक्त करतो. ओम शांती.”
कोळसा मंत्रालय
भारत आणि इंडोनेशिया यांच्यात 5 नोव्हेंबर 2020 रोजी कोळशाबाबतच्या पाचव्या संयुक्त कृती गटाची बैठक
भारत आणि इंडोनेशिया यांच्यातल्या कोळसाविषयक संयुक्त कृती गटाची बैठक, व्हिडीओ कॉन्फरन्सिंग च्या माध्यमातून येत्या पाच नोव्हेंबर 2020 रोजी होणार असून भारताकडे या बैठकीचे यजमानपद आहे.
भारतातर्फे कोळसा विभागाचे अतिरिक्त सचिव, विनोद कुमार तिवारी,आणि इंडोनेशियाच्या खनिज आणि कोळसा मंत्रालयाचे महासंचालक डॉ इर. रीधवान जमालुद्दिन संयुक्तपणे या बैठकीचे अध्यक्षस्थान भूषवतील.
या एक दिवसीय बैठकीत भारतीय कोळसा धोरण सुधारणांविषयी चर्चा होणार आहे. सद्यस्थिती, भारतात स्वयंपाकाच्या गैसचे उत्खनन आणि व्यावसायिक कोळसा खाणकाम,सीसीटीचे भारतात संशोधन आणि विकास तसेच इंडोनेशिया-भारत यांच्यात कोविड नंतरच्या कोळसाविषयक भागीदारी आणि सहकार्याबाबत चर्चा देखील होणार आहे.
या बैठकीतील व्यापारविषयक सत्रात, दोन्ही देशातील उद्योगक्षेत्र, नियामक आराखड्याच्या पार्श्वभूमीवर, त्याचा उद्योगांवर होणारा परिणाम, याविषयी चर्चा करणार आहे. यातून कोळसा क्षेत्रात व्यवसायाच्या आणखी संधी आणि क्षेत्रे उपलब्ध होण्याची अपेक्षा आहे. या चर्चेतून, दोन्ही देशातील कोळसा उद्योगाला मार्गदर्शन मिळण्यास मदत होईल.
संरक्षण मंत्रालय
जोधपूर हवाई तळावर ‘गरूड- VII’ सराव
नवी दिल्ली, 28 ऑक्टोबर 2022
भारतीय हवाई दल  आणि फ्रेंच हवाई आणि अंतराळ दल  यांच्यावतीने दि. 26 ऑक्टोबर ते 12 नोव्हेंबर, 2022 या कालावधीत जोधपूर हवाई तळावर ‘गरूड – VIl’ अंतर्गत व्दिपक्षीय सराव कार्यक्रमाचे आयोजन केले आहे. या सराव कार्यक्रमामध्ये एफएएसएफची चार राफेल लढाऊ विमाने, एक ए- 330 मल्टी रोल टँकर ट्रान्सपोर्ट  विमान आणि 220 जवानांची तुकडी सहभागी होत आहेत. भारतीय हवाई दलाची एसयू- 30 एमकेआय, राफेल, एलसीए तेजस आणि जग्वार लढाऊ विमाने तसेच एलसीएच म्हणजेच लाइट कॉम्बॅट हेलिकॉप्टर आणि एमआय- 17 हेलिकॉप्टरचा ताफा या सरावामध्ये सहभागी होत आहे. भारतीय हवाई दलामध्ये फ्लाइट रिफ्यूलिंग एअरक्राफ्ट, एडब्ल्यूएसीएस आणि एईडब्ल्यूअँडसी सारख्या लढण्यास सक्षम साधनांचाही समावेश आहे. हा संयुक्त सराव उभय देशांना कार्यात्मक क्षमता आणि दोन्ही देशांची संलग्नपणे कार्य करण्याची क्षमता वाढविण्यासाठी एक मंच प्रदान करणार आहे, त्याचबरोबर सर्वोत्कृष्ट कार्यपद्धती सामायिक करेल.
या दोन्ही देशांमध्ये होत असलेल्या संयुक्त सरावाची ही सातवी आवृत्ती आहे. पहिल्या , तिस-या आणि पाचव्या आवृत्तीचे संयुक्त सराव भारतामध्ये वर्ष 2003, 2006 आणि 2014 मध्ये ग्वाल्हेर, कलाईकुंडा आणि जोधपूर हवाई तळावर पार पडला. तर दुस-या , चौथ्या आणि सहाव्या आवृत्तीतील संयुक्त सराव 2005, 2010 आणि 2019 मध्ये फ्रान्समध्ये आयोजित करण्यात आले होते.
भारतीय हवाई दल आणि फ्रेंच हवाई दल यांच्यामध्ये होत असलेल्या संयुक्त सरावामुळे उभय देशांमधील व्दिपक्षीय संबंध अधिक दृढ करण्याबरोबरच व्यावसायिक संवाद, अनुभवांची देव-घेव आणि कार्यात्मक ज्ञानवृद्धीला प्रोत्साहन मिळेल.
S.Kane/S.Bedekar/ P.Malandkar
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 176